### NN 81/2022 (13.7.2022.), Odluka o naknadi za razvoj vodoopskrbe i odvodnje na području Grada Šibenika

VODOVOD I ODVODNJA ŠIBENIK D.O.O.

1216

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ VODOOPSKRBE I ODVODNJE NA PODRUČJU GRADA ŠIBENIKA

I. OPĆE ODREDBE

Članak 1.

Ovom se odlukom o naknadi za razvoj vodoopskrbe i odvodnje na uslužnom području grada Šibenika, (u daljnjem tekstu: Odluka) uz cijenu vodne usluge javne vodoopskrbe i javne odvodnje uvodi obveza plaćanja i uređuje se obračun, naplata i namjena naknade za razvoj vodoopskrbe i odvodnje, te se utvrđuju prava i obveze isporučitelja vodnih usluga javne vodoopskrbe i javne odvodnje trgovačkog društva Vodovod i odvodnja d.o.o., Šibenik, Kralja Zvonimira 50 (u daljnjem tekstu: Isporučitelj).

Članak 2.

Vodoopskrbno područje, u smislu članka 1. ove Odluke je dio vodoopskrbnog područja u nadležnosti Isporučitelja.

II. OBRAČUN, NAPLATA I NAMJENA NAKNADE ZA RAZVOJ

Članak 3.

Obveza plaćanja naknade za razvoj vodoopskrbe i odvodnje iz članka 1. ove Odluke uvodi se radi:

– izgradnje vodnih građevina vodoopskrbe i odvodnje na području grada Šibenika sukladno važećem planu izgradnje vodnih građevina;

– otplate financijskih obveza iz ugovora o kreditima za izgrađene komunalne vodne građevine odvodnje čija je izgradnja financirana kreditom poslovnih i ostalih banaka

– učešća u financiranju projekata izgradnje vodoopskrbe i odvodnje koji će se financirati iz kohezijskih i strukturnih fondova, sredstava Hrvatskih voda i proračuna Grada Šibenik.

Članak 4.

Obveznik plaćanja naknade za razvoj je obveznik plaćanja cijene vodne usluge na dijelu vodoopskrbnog područja grada Šibenika iz čl. 1. ove Odluke.

Članak 5.

Naknada za razvoj utvrđuje se u apsolutnom iznosu.

Osnovica za obračun naknade za razvoj je jedinica mjere isporučene vodne usluge, odnosno tisuću prostornih metara (ili litara) isporučene vode (1 m3).

Naknada za razvoj vodoopskrbe i odvodnje je sastavni dio cijene vodne usluge na dijelu vodoopskrbnog područja grada Šibenika iz članka 1. ove Odluke.

Članak 6.

Naknada za razvoj vodoopskrbe i odvodnje namijenjena financiranju i sufinanciranju izgradnje, odnosno otplati kredita za izgradnju komunalnih vodnih građevina javne vodoopskrbe i javne odvodnje, u smislu čl. 3. st. 1. podstavka 1., 2. i 3. ove Odluku, utvrđuje se u iznosu od 2,00 kn/m3 isporučene vode za sve kategorije potrošača (domaćinstvo, gospodarstvo i ostali).

Članak 7.

Naknada za razvoj vodoopskrbe i odvodnje obračunava se na temelju ispostavljenog računa za vodnu uslugu i iskazuje se kao zasebna stavka na računu te usluge.

Iznos naknade za razvoj vodoopskrbe i odvodnje ne podliježe obvezi obračunavanja poreza na dodanu vrijednost.

Ukupan iznos naknade za razvoj vodoopskrbe i odvodnje koju je obveznik plaćanja dužan platiti predstavlja umnožak količine isporučene vodne usluge sa apsolutnim i zasebno iskazanim iznosima naknade za razvoj.

Račun za ispostavljenu vodnu uslugu može izdati Isporučitelj ili fizička odnosno pravna osoba kojoj je na temelju ugovora povjerena naplata vodne usluge.

Naknada za razvoj vodoopskrbe i odvodnje je prihod Isporučitelja.

III. PRAVA I OBVEZE ISPORUČITELJA

Članak 8.

Isporučitelj ima pravo i obvezu prikupljanja i trošenja prikupljenih sredstava naknade za razvoj vodoopskrbe i odvodnje, prema godišnjim planovima za izgradnju donesenim sukladno namjenama iz čl. 3. st. 1. podstavka 1. – 3. ove Odluke.

Pravo i obveza Isporučitelja iz stavka 1. ovog članka posebno razumijeva:

– pravo i obvezu prikupljanja sredstava naknade za razvoj vodoopskrbe i odvodnje na posebnom računu Isporučitelja,

– pravo i obvezu prikupljena sredstava naknade za razvoj vodoopskrbe i odvodnje koristiti za podmirenje obveza nastalih u realizaciji planova izgradnje iz članka 3. stavka 1. podstavka 1. – 3. – ove Odluke

– obvezu vođenja evidencije o prikupljenim i utrošenim sredstvima naknade za razvoj vodoopskrbe i odvodnje,

– obvezu na zahtjev Grada izraditi pojedinačno izvješće o prikupljenim i utrošenim sredstvima naknade za razvoj vodoopskrbe i odvodnje za svaki razvojni zahvat,

– obvezu imenovati projektni tim u cilju praćenja realizacije pojedinog razvojnog zahvata,

– obvezu izraditi i predlagati planove izgradnje komunalnih vodnih građevina vodoopskrbe i odvodnje.

Članak 9.

Pravo neposrednog nadzora nad provođenjem ove Odluke ima Skupština i Nadzorni odbor Isporučitelja

IV. ZAVRŠNA ODREDBA

Članak 10.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 11.

Stupanjem na snagu ove Odluke prestaje se primjenjivati Odluka Gradskog vijeća Grada Šibenika o naknadi za razvoj vodoopskrbe i odvodnje na području grada Šibenika, klasa: 363-02/17-01/652, urbroj: 2182/01-01/1-17-2, od 20. prosinca 2017. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-13/2022
 Šibenik, 28. lipnja 2022.

Predsjednik Skupštine
 Ante Galić, dipl. iur., v. r.